MDC-T: Umumo Wezempilakahle eZimbabwe Uqhubeka Usiba Mubi
Lokhu kuphume ngesikhathi amalunga ekhomidhi yedale lephalamende ebona ngezempilakahle yethekelele isibhedlela se Harare Hospital ukuyazibonela.
HARARE — Elinye lamacele eMDC elikhokhelwa ngumnumzana Morgan Tsvangirayi libika ukuba lokhe usiba mubi umumo kwezempilakahle, osekubangele ukuqonga kwenani lablahlekelwa yimpilo ikakhulu abesifazane ngesikhathi bebeletha, abantwana kanye lozulu jikelele kakhulu oswelayo. Imbangela enkulu yalesi simo bathi yikusilela kwemali enikezwa ugatsha lwezempilakahle lapho kuhlelwa imali yelizwe iBudget Ophethe ezempilakahle kuMDC-T uShadow Minister enguye njalo umgcinisihlalo we khomidi ebona ngezempilakahle edale le phalamende u Dr Ruth Labode uthi lokhu bakubone ngesikhathi likhomidhi yethekelele isibhedlela se Harare Hospital ukuyazibonela. Wonke amalunga akule khomidhi avumelene kungakhathalekile ukuba bakuliphi ibandla, ukuba ngempela umumo ungemuhle lapha ezibhedlela hatshi ese Harare Central Hospital kuphela lapho bethekelele khona izolo. Lumumo usubangele ukuba abezibhedlela bangaze bemukela kakhulu abayanga ngesikhathi bezodinga usizo lokwelatshwa kizo ngoba benganelisi ukuluhlawulela, kutsho u Labode owake waba ngumqondisi wezempilakahle uMedical Director wesigaba se Matabeleland North kuminyaka edlule. Uveze njalo ukuba kunje imali enikezwe izibhedlela kuyizigidi ezimbili lanhlanu zamadola akwele Melika ( US$25 million ) ikanti zilezikweledhe kulabo abazitholisa okudingakalayo izigidi ezedlula amatshumi amathathu zamadollar- US$33 million, kusitsho ukuba isilela ngezigidi ezilitshumi lambili. Abe MDC-T bathi kusobala ukuba uhulumende we Zanu PF esehlulekile ukuzilondoloza iziqondiso ezikusisekelo sombuso esimbeka umlandu wokuba alondoloze impilakahle kazulu. Ukungazinikeli kukahulumende weZanu PF lo, ukuphazamiseka kokuqhutshwa kwemisebenzi ezibhedlela zezabelo kanye lokungathembeki kuloluhlangothi kwezempilakahle osekukusibanga esiphezulu kulohulumende kusethusa ngesikhathi umumo uqhubeka usiba mubi kutsho u Dr Labode. Ngomnyaka ka 2013 uhulumende ubikwa etholiswe usizo lwezigidi ezingamakhulu amanhlanu zamadola - $500million, oluvele enhlanganisweni eziphathisayo,ikanti ubedinga izigidi ezingamakhulu amathathu nje kuphela ukuqhuba inhlelo zakhe ngaleso sikhathi . Lonyaka uhulumende munye ubikwa etholiswe usizo lwezigidi eziyisithupha zamadollar-$600million ) Ukusilela kwabaphatha umsebenzi osekuhlasele loluhlangothi ukwedlula ezinye zonke elizwe ngokunye kwalokho osekubangela ukuqelisa umumo ukuze ube mubi kangaka.